**Raza de Soare**

*Mihai Manolescu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Te-ai strecurat cu iscusinţă

Prin straiul ruginiu de toamnă,

Şi delicată ca o doamnă

Ai cucerit a mea fiinţă.

Mi-ai mângâiat uşor obrazul,

Cu-o mână caldă, nevăzută,

Şi ai făcut ca-ntr-o secundă

Să uit tot răul şi necazul.

Cuprins cu totul de mirare,

Mă-ntreb: De ce prezenţa ta,

Chiar trecătoare-n viaţa mea,

Mă schimbă într-atât de tare?

De ce atunci când norii, ceaţa,

Te-mpiedică să ne-ntâlnim,

Îţi simt absenţa ca pe-un chin

Şi mi se pare ternă viaţa?

Îţi mulţumesc pentru prezenţă

Şi zilnic te aştept să vii,

Gătită-n haine aurii

Să faci o nouă reverenţă.